b'\n_START_ARTICLE_\nCarabus glabratus\n_START_SECTION_\nUtbredelse\n_START_PARAGRAPH_\nCarabus glabratus finnes i nesten hele Europa, men er noe sjeldnere helt i s\xc3\xb8rvest. Den er utbredt \xc3\xb8stover i Asia. Den finnes i Norge.\n_START_SECTION_\nUtseende\n_START_PARAGRAPH_\nCarabus glabratus er 23\xe2\x80\x9330\xc2\xa0mm lang. Den er vanligvis st\xc3\xa5lfarget-svart eller kullsvart. Den er ikke metallisk glinsende, men mer matt, ofte med en bl\xc3\xa5-fiolett farge langs kanten av brystskjoldet og dekkvingene. Slekten Carabus er slekten med de \xc2\xabekte jordl\xc3\xb8perne\xc2\xbb. Beina er lange l\xc3\xb8pebein, kroppen er elegant bygd. Dekkvingene er ganske glatte uten tydelige lengderibber, men med en fin korning overflate. De er oppsvulmet, smalere foran og bak og bredest p\xc3\xa5 midten. Antennens f\xc3\xb8rste og andre ledd er bare (nakne), tredje og fjerde ledd med en lang b\xc3\xb8rste/b\xc3\xb8rster i spissen, mens leddene videre utover er dekket av fine korte h\xc3\xa5r med lengde ca halvparten av antennebredden. (Krever forst\xc3\xb8rrelse for \xc3\xa5 se)._NEWLINE_Noen andre vanlige arter i slekten Carabus ligner. Fiolett jordl\xc3\xb8per (Carabus violaceus) er sv\xc3\xa6rt lik, men den har en tydelig fiolett sidestripe p\xc3\xa5 brystskjoldet og dekkvingene. Carabus problematicus kan ha en metallisk bl\xc3\xa5-fiolett sidestripe, men har samtidig et tydelig lengdestripet m\xc3\xb8nster p\xc3\xa5 dekkvingene. Den sistnevnte arten er vanlig i fjellet. L\xc3\xa6rl\xc3\xb8peren kan ogs\xc3\xa5 ligne, men kroppen er noe bredere og bevegelsene er ikke s\xc3\xa5 hurtige (springer ikke like fort). Vanlig jordl\xc3\xb8per har lengderekker dannet av sm\xc3\xa5 fordypninger (punktrekker) p\xc3\xa5 dekkvingene.\n_START_SECTION_\nLevevis\n_START_PARAGRAPH_\nCarabus glabratus er vanlig og lever helst i fuktig l\xc3\xb8vskog med mose og rik vegetasjon. Den finnes ofte i n\xc3\xa6rheten av r\xc3\xa5tnende organisk materiale, som ved kompost. Den er vanligvis nattaktiv og lever som predator p\xc3\xa5 andre dyr. De voksne sees fra v\xc3\xa5ren og helt til utp\xc3\xa5 h\xc3\xb8sten. De overvintrer som voksen (imago), nedgravd i et hulrom under en stein eller en rot._NEWLINE_Larvene er m\xc3\xb8rke og opptil 30\xc2\xa0mm lange. De lever som predatore, skjult i \xc3\xb8verste laget av jorden._NEWLINE_Den tilh\xc3\xb8rer gruppen av insekter med fullstendig forvandling (holometabole insekter), som gjennomg\xc3\xa5r en metamorfose i l\xc3\xb8pet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.'